﻿  
 Stimate Domnule Gheorghe Gavrilӑ Copil, 
 
 Am aşternut câteva reflecţii despre “Mioriţa”, vi le trimit cu rugӑmintea de a 
le publica în revista “Noi,Dacii”, dacӑ veţi gӑsi de cuviinţӑ cӑ îndeplinesc condiţiile 
necesare. 
 Cu deosebit respect, Prof.Vasile Duma. 
                                   
 
“MIORIŢA” 
 SAU ÎNFRUNTAREA DESTINULUI 
de Prof. VASILE DUMA 
 
 
 Se zice cӑ, la naşterea unui copil, se adunӑ la cӑpӑtâiul sӑu ursitoarele, cele 
bune şi cele rele (“Cununa ta de zile şi de visuri/ Au împletit-o rele ursitoare” spune 
O.Goga în poezia Dӑscӑliţa), care torc firul vieţii noului-nӑscut, cu întâmplӑrile, 
bucuriile şi supӑrӑrile prin care acesta va trece şi inevitabilul sfârşit, hotӑrât de 
cӑtre Moarte (una dintre ursitoare). Nimeni nu ştie cum “lucreazӑ” ursitoarele, nici 
care este “lucrarea” lor, aceasta rӑmânând o tainӑ, cӑci “de-ar şti omul ce-ar pӑţi,/ 
dinainte s-ar pӑzi” (Ion Creangӑ). Cӑlӑtor pe drumul vieţii, omul trebuie mereu sӑ 
aleagӑ, dar cine garanteazӑ cӑ alegerea sa nu a fost “impusӑ”, nu de vreo trebuinţӑ 
stringentӑ, ci de ceva inexplicabil? Fiecӑruia dintre noi i s-a întâmplat sӑ ia decizii 
care sӑ ne surprindӑ chiar pe noi înşine, la care nu ne-am gândit sau contrare a ceea 
ce voiam de fapt sӑ facem, decizii care ne-au ”aruncat” într-o anumitӑ direcţie, 
viaţa noastrӑ intrând pe un nou fӑgaş, de multe ori îndreptându-ne spre o 
fundӑturӑ sau, din contra, scoţându-ne la liman. Atunci, probabil, acţioneazӑ 
destinul. E ca şi cum ne-ar aduce pe calea dreaptӑ, dupӑ ce am bâjbâit pe mai multe 
cӑrӑri, în întuneric sau orbiţi de lumina soarelui. Destinul ne trezeşte la viaţa 
adevӑratӑ, ne reveleazӑ planul divin în care locul nostru este bine stabilit, ne face 
din fiinţe rӑtӑcitoare cӑlӑtori conştienţi de misiunea lor, cӑlӑuziţi de “steaua” lor. 
Destinul ne salveazӑ din starea de “panicӑ” (cӑutare)şi ne aşeazӑ într-o stare de 
“linişte” existenţialӑ, în care lupta cu noi înşine nu-şi mai gӑseşte rostul. 
 Încӑ de pe bӑncile şcolii ne-a tulburat şi ne-a revoltat totodatӑ atitudinea 
ciobanului din “Mioriţa”, cӑruia i se dezvӑluie moartea posibilӑ (câţi oameni au 
privilegiul acesta?!), nu într-un viitor nedefinit, ci “l-apus de soare”, fӑptaşi fiind 
alţi doi ciobani, “ungurean şi vrancean”, dintr-un motiv simplu:”Cӑ-i mai ortoman/ 
Ş-are oi mai multe/ Mândre şi cornute”. Avertizat de cӑtre mioriţa “nӑzdrӑvanӑ” , 
ciobanul moldovean pare a  fi mai puţin preocupat de soarta sa, cât mai ales de 
aceea a celor dragi pe care îi lasӑ în urmӑ: oile sale (“Iar tu de omor/ Sӑ nu le spui 
lor”), mama sa (“Iar la ce mӑicuţӑ/ Sӑ nu spui, drӑguţӑ/ Cӑ la nunta mea/ A cӑzut o 
stea”), dispariţia sa înscriindu-se în ordinea fireascӑ a lucrurilor, în care omul nu 
face altceva decât sӑ-şi ducӑ “crucea”, dupӑ cum a fost rânduit. 
 Reacţia ciobanului este raţionalӑ sau se justificӑ printr-o gândire miticӑ? Ce 
alternative ar fi avut el la auzul unei astfel de veşti? Sӑ nu uitӑm cӑ nu ştim, de 
altfel, ce s-a întâmplat mai departe, balada lӑsându-ne sӑ intuim o serie de 
posibilitӑţi, toate având ca finalitate “moartea posibilӑ”. Una ar fi cea sugeratӑ 
chiar de mioriţӑ, de a se apӑra chemând în ajutor un câine “cel mai bӑrbӑtesc/Si cel 
mai frӑţesc”, posibilitate dezvoltatӑ, pe larg, în varianta transilvanӑ a baladei, 
publicatӑ de George Cӑtanӑ în revista Luceafӑrul,nr.13-14/ 1905. Aici lucrurile 
merg pânӑ la capӑt, ciobanul moldovean îi înfruntӑ pe ceilalţi doi ciobani, îi 
omoarӑ, dar, rӑnit fiind, îşi aflӑ şi el sfârşitul, ultima dorinţӑ, aceea de a fi îngropat 
în strunga de oi, fiind dusӑ la îndeplinire de cӑtre câinii sӑi:”Cӑţei şi cӑţele,/Ce 
lӑtraţi la stele,/Cӑţei voinicei,/Ai mei ortӑcei,/Eu v-am crescut mari,/Eu v-am fӑcut 
tari,/Precum nu-s în lume/Câni de-al vostru nume,/Astӑzi vӑ împarte,/Cu limbӑ de 
moarte/Al vostru stӑpân,/Moldovean Român:/Sӑ vӑ duceţi voi/În strunga de 
oi,/Groapa sӑ-mi sӑpaţi/Şi sӑ mӑ-ngropaţi/Cam din dos de stânӑ,/Ca sӑ am 
hodinӑ/Şi din când în când/Sӑ v-aud lӑtrând,/Sӑ fiu tot cu voi/Şi cu-a mele oi”. 
Împrumutând elemente si din alte balade (Toma Alimoş), balada transilvanӑ pare a 
ilustra într-o manierӑ mai puţin idilicӑ realitӑţile din mediul pӑstoresc românesc, în 
care rivalitӑţile nu lipsesc, conflictele luând deseori aspecte dramatice. De remarcat 
caracterul pronunţat etic al baladei (mai puţin evident în varianta Russo-
Alecsandri):”Deci spuneţi-mi drept/Cu mâna pe piept,/Spuneţi-mi curat,/Ce vi-s 
vinovat,/Dacӑ-s mai bogat?”.  Este sugeratӑ în aceastӑ variantӑ şi o altӑ posibilitate 
pe care ciobanul moldovean ar fi putut sӑ o aibӑ în vedere, şi anume aceea de a evita 
conflictul, ducându-şi turma de oi în altӑ parte, astfel încât cei doi ciobani sӑ nu mai 
aibӑ motiv de disputӑ:” Dacӑ socotiţi/Cum cӑ lângӑ mine/Nu vӑ merge bine,/Eu m-
oi depӑrta/Şi vӑ voi lӑsa/(…)/Singuri ca sӑ fiţi/Sӑ vӑ-mbogӑţiţi!”, respinsӑ însӑ de 
cӑtre adversarii sӑi:”Moldovene bace/Ce zici nu ne place./Şi dacӑ voieşti/Sӑ te-
mpotriveşti,/Atunci cot la cot/Te legӑm de tot,/Iarӑ turma ta/Ne va rӑmânea/Ca s-o 
împӑrţim/Şi s-o moştenim”. 
 Tentat sӑ dea un rӑspuns la întrebarea “la urma urmei, ce s-a întâmplat cu 
ciobanul moldovean?”, Mihail Sadoveanu ne oferӑ în romanul “Baltagul” un 
deznodӑmânt oarecum diferit de cel pe care suntem înclinaţi sӑ-l intuim pentru a ne 
menţine în atmosfera baladei. Ciobanul este omorât, dar trupul sӑu, în loc sӑ fie 
îngropat, zace în fundul unei râpe pânӑ este gӑsit de soţie, care va îndeplini tot 
ritualul pentru ca cel trecut în lumea celor veşnice sӑ-şi gӑseascӑ odihna. De reţinut, 
totuşi, prezenţa câinelui, care, chiar dacӑ nu reuşeşte sӑ-şi salveze stӑpânul, deşi 
încearcӑ, are un rol major în descoperirea osemintelor acestuia şi identificarea 
asasinilor. Ciobanul din “Baltagul”, spre deosebire de cel din baladӑ, se remarcӑ 
printr-o mare siguranţӑ de sine, gândul morţii care-l paşte fiind departe de el (“De 
oameni rӑi spunea cӑ nu-i pasӑ are pentru dânşii pistoale încӑrcate în desagi. S-a 
dus şi într-o vreme a prins a cânta din solz, ca sӑ nu-i fie urât.”) 
 La ce se gândea ciobanul moldovean când îşi mӑrturisea mioriţei 
“testamentul”? Sӑ îi înfrunte pe cei doi ? Poate, balada lӑsând deschisӑ orice 
posibilitate. Cert este faptul cӑ ciobanul are în vedere disparitia sa şi toatӑ 
“construcţia” viitorului sӑu se edificӑ pe aceastӑ temelie, moartea posibilӑ. El 
se comportӑ asemenea unui bolnav diagnosticat cu o boalӑ incurabilӑ, 
preocuparea sa principalӑ fiind nu de a se salva, ci de a pune ordine în ceea ce 
va fi dupӑ el. Acest lucru îngusteazӑ, oarecum, spaţiul sӑu de acţiune, cu atât 
mai mult cu cât “boala” pe care o are de înfruntat se numeşte destin. Poate sӑ 
se sustragӑ acestuia? Nu, dar îi poate schimba semnificaţia, spun majoritatea 
comentatorilor (şi nu au fost puţini), prin transformarea alegoricӑ a morţii în 
nuntӑ de proporţii cosmice. Cu alte cuvinte, în loc sӑ-i înfrunte pe cei care 
intenţioneazӑ sӑ atenteze la viaţa sa, ciobanul moldovean înfruntӑ destinul. 
Acesta este nedrept cu el, acesta trebuie pus în situaţia sӑ-şi recunoascӑ 
limitele- poate pune capӑt existenţei efemere a omului, dar nu se poate opune 
integrӑrii acesteia în eternitatea cosmicӑ.   
 Aflat la voia sorţii, ciobanul îşi dӑ seama cӑ fuga nu este o soluţie, dar nici 
acceptarea pasivӑ sau confruntarea pe viaţӑ şi pe moarte cu adversarii sӑi, care l-ar 
fi condus toate la acelaşi deznodӑmânt, mai devreme sau mai târziu. De aceea, luând 
în serios avertismentul transmis de mioriţӑ, ciobanul încearcӑ sӑ transforme 
înfrângerea (moartea, sfârşitul vieţii) în victorie (nunta, încununarea vieţii, simbol 
al perpetuӑrii speciei umane). El se întoarce asupra destinului nu cu revoltӑ, nici cu 
resemnare, ci cu convingerea cӑ existenţa nu se terminӑ odatӑ cu moartea fizicӑ, 
indiferent sub ce formӑ ar surveni ea. Ciobanul nu este dӑrâmat psihic, aşa cum ar 
fi fost firesc sӑ se întâmple la auzul cutremurӑtoarei veşti, nici revoltat asemenea 
unui personaj de tragedie, dar asta nu înseamnӑ cӑ nu este un personaj tragic. 
Dimpotrivӑ, numai cӑ drama sa este transferatӑ naturii, care îl plânge în timp ce-l 
primeşte la sânul ei. 
